O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi Mahallabay ishlash va tadbirkorlikni rivojlantirish agentligi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “Mahallada tadbirkorlikni rivojlantirish, aholi bandligini ta’minlash va kambag‘allikni qisqartirish bo‘yicha davlat siyosatining ustuvor yo‘nalishlari to‘g‘risida” 2021-yil 3-dekabrdagi PF-29-son Farmoni hamda “Mahallada tadbirkorlikni rivojlantirish, aholi bandligini ta’minlash va kambag‘allikni qisqartirish masalalari bo‘yicha hokim yordamchilari faoliyatini tashkil etish chora-tadbirlari to‘g‘risida” 2021-yil 3-dekabrdagi PQ-31-son va “Iqtisodiy taraqqiyot va kambag‘allikni qisqartirish vazirligi huzuridagi Mahallabay ishlash va tadbirkorlikni rivojlantirish agentligi faoliyatini tashkil etish chora-tadbirlari to‘g‘risida” 2021-yil 24-dekabrdagi PQ-62-son qarorlari ijrosini ta’minlash maqsadida Vazirlar Mahkamasi qaror qiladi:
 1. Quyidagilar:
 a) O‘zbekiston Respublikasi Prezidentining “Mahallada tadbirkorlikni rivojlantirish, aholi bandligini ta’minlash va kambag‘allikni qisqartirish bo‘yicha davlat siyosatining ustuvor yo‘nalishlari to‘g‘risida” 2021-yil 3-dekabrdagi PF-29-son Farmoniga muvofiq:
 O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzurida Mahallabay ishlash va tadbirkorlikni rivojlantirish agentligi (keyingi o‘rinlarda — Agentlik), Agentlikning Qoraqalpog‘iston Respublikasi, viloyatlar va Toshkent shahridagi hududiy boshqarmalari, tuman (shahar)larda Mahallabay ishlash va tadbirkorlikni rivojlantirish markazlari (keyingi o‘rinda — Markaz) tashkil etilganligi;
 mahallada tadbirkorlikni rivojlantirish, aholi bandligini ta’minlash va kambag‘allikni qisqartirish masalalari bo‘yicha tuman (shahar) hokimining yordamchisi (keyingi o‘rinda — hokim yordamchilari) lavozimi ta’sis etilganligi;
 b) O‘zbekiston Respublikasi Prezidentining “Iqtisodiy taraqqiyot va kambag‘allikni qisqartirish vazirligi huzuridagi Mahallabay ishlash va tadbirkorlikni rivojlantirish agentligi faoliyatini tashkil etish chora-tadbirlari to‘g‘risida” 2021-yil 24-dekabrdagi PQ-62-son qaroriga muvofiq: 
 Agentlik tarkibida yuridik shaxs maqomiga ega bo‘lmagan Aholini tadbirkorlikka jalb qilish jamg‘armasi (keyingi o‘rinlarda — Jamg‘arma) tashkil etilganligi;
 hokim yordamchilari faoliyatini samarali tashkil etish va baholab borish imkonini beruvchi “Onlayn mahalla” elektron platformasini ishga tushurish belgilanganligi ma’lumot uchun qabul qilinsin.
 2. Quyidagilar:
 Agentlikning maqomi, vazifalari, funksiyalari, huquqlari, javobgarligi, faoliyatini tashkil etish, shuningdek, Agentlik rahbarlarining funksional vazifalari hamda faoliyat yuritish tartibini nazarda tutuvchi O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi Mahallabay ishlash va tadbirkorlikni rivojlantirish agentligi to‘g‘risidagi nizom 1-ilovaga muvofiq;
 Markaz faoliyatini tashkil etish, asosiy vazifa va funksiyalari, huquq va javobgarligini belgilashni nazarda tutuvchi Mahallabay ishlash va tadbirkorlikni rivojlantirish markazi to‘g‘risidagi namunaviy nizom 2-ilovaga muvofiq;
 hokim yordamchilarining asosiy vazifalari va faoliyat yo‘nalishlarini nazarda tutuvchi Mahallada tadbirkorlikni rivojlantirish, aholi bandligini ta’minlash va kambag‘allikni qisqartirish masalalari bo‘yicha tuman (shahar) hokimining yordamchisi faoliyatini tashkil etish to‘g‘risidagi namunaviy nizom 3-ilovaga muvofiq;
 Jamg‘arma mablag‘larini shakllantirish va ulardan foydalanish tartibini belgilashni nazarda tutuvchi Mahallabay ishlash va tadbirkorlikni rivojlantirish agentligining Aholini tadbirkorlikka jalb qilish jamg‘armasi to‘g‘risidagi nizom 4-ilovaga muvofiq;
 “Onlayn mahalla” elektron platformasiga ma’lumotlar bazasi integratsiya qilinadigan hamda ushbu integratsiyalashgan tizimdan real vaqt rejimida (onlayn) foydalana oladigan davlat organlari va tashkilotlarining ro‘yxati 5-ilovaga muvofiq tasdiqlansin.
 3. Agentlik Toshkent shahri, Qoratosh ko‘chasi, 1-uy (10, 11, 12-qavatlar) manzilidagi O‘zbekiston Banklari assotsiatsiyasining “Moliya Binokor Xizmat” sho‘ba korxonasi binosiga tekin foydalanish huquqi asosida joylashtirilsin.
 Bunda, tekin foydalanish huquqi asosi ajratilgan binoni (10, 11, 12-qavatlar) saqlash xarajatlari O‘zbekiston Respublikasi respublika budjeti hamda Agentlikning Aholini tadbirkorlikka jalb qilish jamg‘armasi mablag‘lari hisobidan qoplansin.
 4. O‘zbekiston Respublikasi Moliya vazirligi:
 Agentlikka jami 16 ta, shu jumladan markaziy apparatiga 1 ta shaxsan biriktirilgan va 1 ta maxsus avtotransport vositasi hamda Agentlikning hududiy boshqarmalariga 14 ta yengil avtotransport vositasini saqlashga tegishligiga ko‘ra O‘zbekiston Respublikasi respublika budjeti va mahalliy budjet mablag‘lari hisobidan limit ajratilishini;
 Agentlikning asoslantirigan hisob-kitoblariga muvofiq hokim yordamchilarining “Onlayn mahalla” axborot platformasidan foydalanishi uchun xarid qilinayotgan planshet qurilmalarini rasmiylashtirish, bojxona to‘lovlari va ular bilan bog‘liq boshqa xarajatlar uchun O‘zbekiston Respublikasi Davlat budjetidan qo‘shimcha mablag‘lar ajratilishini ta’minlasin.
 5. Agentlik Vazirlar Mahkamasining zaxira jamg‘armasidan hokim yordamchilari “Onlayn mahalla” elektron platformasidan foydalanish uchun planshet qurilmalarini 30 foiz oldindan va qolgan 70 foizini akkreditiv to‘lov asosida xarid qilishni ta’minlasin.
 6. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi Agentlik bilan birgalikda bir oy muddatda ushbu qarorga 5-ilovada ko‘rsatilgan vazirlik va idoralarning ma’lumotlar bazalaridan real vaqt rejimida (onlayn) foydalanish uchun “Onlayn mahalla” elektron platformasini “Elektron hukumat” tizimining idoralararo integratsiyalashuv platformasiga integratsiya qilinishini ta’minlasin.
 Mazkur qarorga 5-ilovada ko‘rsatilgan vazirlik va idoralar rahbarlariga elektron ma’lumotlar bazalarini o‘z vaqtida va sifatli shakllantirish, ma’lumotlarni raqamlashtirish, ma’lumotlar hamda elektron ko‘rinishdagi hujjatlarni o‘z muddatida “Elektron hukumat” tizimining idoralararo integratsiyalashuv platformasiga integratsiya qilishni ta’minlash yuzasidan shaxsiy javobgarlik yuklansin.
 7. Shunday tartib o‘rnatilsinki, unga muvofiq:
 hokim yordamchisi tomonidan kredit, subsidiya, grant va moddiy yordam turlari bo‘yicha kelib tushayotgan har bir murojaatni chuqur o‘rgangan holda, uch ish kunida murojaat muallifiga va tegishli tashkilotga belgilangan tartibda ijobiy tavsiya yoki rad etish to‘g‘risida xulosani yuboradi;
 hokim yordamchilari beradigan tavsiyalar tegishli idora va tashkilot tomonidan belgilangan tartibda va muddatlarda ko‘rib chiqiladi hamda tavsiyalarni qanoatlantirish yoki rad etish to‘g‘risida qaror qabul qilinadi. Bunda, rad etish to‘g‘risida qaror qabul qilingan taqdirda, rad etishning sabablari aniq va batafsil bayon etilgan holda hokim yordamchilariga xulosa yuboriladi.
 8. O‘zbekiston Respublikasi Hukumatining 6-ilovaga muvofiq ayrim qarorlariga o‘zgartirishlar kiritilsin.
 9. O‘zbekiston Respublikasi Hukumatining 7-ilovaga muvofiq ayrim qarorlari o‘z kuchini yo‘qotgan deb hisoblansin.
 10. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, manfaatdor vazirliklar va idoralar bir oy muddatda o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 11. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov zimmasiga yuklansin.
 1. Ushbu Nizom O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi Mahallabay ishlash va tadbirkorlikni rivojlantirish agentligining (keyingi o‘rinlarda — Agentlik) maqomi, vazifalari, funksiyalari, huquqlari, javobgarligi, faoliyatini tashkil etish, shuningdek, uning rahbarlarining funksional vazifalari hamda javobgarligini belgilaydi.
 2. Agentlik respublika davlat boshqaruvi organi bo‘lib, o‘z faoliyatida O‘zbekiston Respublikasi Iqtisodiy taraqqiyot va kambag‘allikni qisqartirish vazirligiga (keyingi o‘rinlarda — Vazirlik) bo‘ysunadi.
 3. Vazirlik Agentlik faoliyatini muvofiqlashtiradi va unga umumiy rahbarlik qiladi hamda uning moddiy-texnik bazasini mustahkamlaydi.
 4. Agentlik o‘z faoliyatida O‘zbekiston Respublikasi Konstitutsiyasi va qonunlari, O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidentining farmonlari, qarorlari, farmoyishlari, Vazirlar Mahkamasining qarorlari va farmoyishlari, ushbu Nizom va boshqa qonunchilik hujjatlariga, shuningdek, Vazirlik qarorlariga (buyruqlariga) amal qiladi.
 5. Agentlik o‘z faoliyatini vakolatlari doirasiga kiritilgan masalalar bo‘yicha Vazirlik, davlat boshqaruvi organlari, mahalliy ijro etuvchi hokimiyat organlari, tijorat banklari, nodavlat notijorat va boshqa tashkilotlar, shu jumladan, xalqaro moliya institutlari va xorijiy hukumat moliya tashkilotlari bilan tadbirkorlikni qo‘llab-quvvatlash loyihalarini amalga oshirish yuzasidan o‘zaro hamkorlikda amalga oshiradi.
 6. Agentlikning o‘z vakolatlari doirasida qabul qilgan qarorlari davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari, boshqa tashkilotlar va ularning mansabdor shaxslari tomonidan bajarilishi majburiy hisoblanadi.
 7. Agentlik yuridik shaxs hisoblanadi, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhr, blankalar, mustaqil balans, shaxsiy g‘azna hisobvaraqlariga egadir.
 8. Agentlikning rasmiy nomi:
 a) davlat tilida:
 to‘liq nomi — O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi Mahallabay ishlash va tadbirkorlikni rivojlantirish agentligi;
 qisqartirilgan nomi — Mahallabay ishlash va tadbirkorlikni rivojlantirish agentligi;
 b) ingliz tilida:
 to‘liq nomi — Agency for Working Mahallabay and the development of Entrepreneurship Under the Ministry of Economic Development and Poverty Reduction of the Republic of Uzbekistan;
 qisqartirilgan nomi — Agency for Working Mahallabay and the development of entrepreneurship;
 v) rus tilida:
 to‘liq nomi — Agentstvo po rabote Maxallabay i razvitiyu predprinimatelstva pri Ministerstve ekonomicheskogo razvitiya i sokraщeniya bednosti Respubliki Uzbekistan;
 qisqartirilgan nomi — Agentstvo po rabote maxallabay i razvitiyu predprinimatelstva.
 9. Agentlik joylashgan joy (pochta manzili): Toshkent shahri, Shayxontoxur tumani, Qoratosh ko‘chasi, 1-uy (10, 11, 12-qavatlar), pochta indeksi 100027.
 10. Agentlik tizimiga quyidagilar kiradi:
 Agentlikning markaziy apparati; 
 Agentlikning hududiy boshqarmalari;
 Mahallabay ishlash va tadbirkorlikni rivojlantirish markazlari (keyingi o‘rinlarda — tuman (shahar) markazlari);
 har bir mahallada tadbirkorlikni rivojlantirish, aholi bandligini ta’minlash va kambag‘allikni qisqartirish masalalari bo‘yicha tuman (shahar) hokimining yordamchisi (keyingi o‘rinlarda — hokim yordamchisi).
 11. Tuman (shahar) markazlari Agentlikka, tegishliligiga ko‘ra Agentlikning hududiy boshqarmalariga hamda tuman (shahar) hokimliklariga bo‘ysunadi.
 12. Agentlik Agentlikning hududiy boshqarmalari, tuman (shahar) markazlari hamda hokim yordamchilari faoliyatini muvofiqlashtirib boradi.
 13. Quyidagilar Agentlikning asosiy vazifalari hisoblanadi:
 respublikada tadbirkorlikni va mahallalarni iqtisodiy rivojlantirish borasida yagona davlat siyosatini yuritish;
 mahallabay ishlashning vertikal tizimi asosida aholining daromadli mehnat bilan bandligini ta’minlash, ularni tadbirkorlikka jalb qilish va o‘qitish hamda o‘zini o‘zi band qilish faoliyatiga yo‘naltirish;
 vakolatli davlat organlari va tashkilotlari hamda hokim yordamchilarining faoliyatini muvofiqlashtirish;
 iqtisodiy rivojlanishni ta’minlashda tadbirkorlikni muhim drayverga aylantirishning yangi yondashuvlarini ishlab chiqish va amalga oshirish;
 hududlarda tadbirkorlikni qo‘llab-quvvatlash va rivojlantirish dasturlarini shakllantirish va amalga oshirish;
 aholi va tadbirkorlik subyektlarining murojaatlarini qabul qilish va tizimli tahlil qilish asosida hududlarda tadbirkorlikni rivojlantirishga to‘sqinlik qilayotgan byurokratik to‘siqlar va g‘ovlarni bartaraf etish, ishbilarmonlik muhitini yaxshilash uchun qulay shart-sharoitlar yaratish va qonunchilikni takomillashtirish bo‘yicha takliflar ishlab chiqish;
 xalqaro moliya institutlari va xorijiy hukumat moliya tashkilotlari bilan tadbirkorlikni qo‘llab-quvvatlash loyihalarini amalga oshirish yuzasidan o‘zaro hamkorlikni ta’minlash.
 14. Agentlik o‘ziga yuklangan vazifalarga muvofiq quyidagi funksiyalarni amalga oshiradi:
 a) respublikada tadbirkorlikni va mahallalarni iqtisodiy rivojlantirish borasida yagona davlat siyosatini yuritish sohasida:
 respublikada mahallabay ishlash va tadbirkorlikni rivojlantirish borasida yagona davlat siyosatini yuritadi, bu borada davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari va boshqa tashkilotlarga amaliy ko‘maklashadi;
 tadbirkorlikni va mahallalarni iqtisodiy rivojlantirish bo‘yicha asosiy yo‘nalishlar yuzasidan takliflar ishlab chiqadi;
 O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasi qarorlariga binoan hamda o‘z tashabbusiga ko‘ra, normativ-huquqiy hujjatlar loyihalarini ishlab chiqadi va belgilangan tartibda ko‘rib chiqish uchun Vazirlik orqali Vazirlar Mahkamasiga kiritadi;
 mahallabay ishlash va tadbirkorlikni rivojlantirish masalalari bo‘yicha davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari va boshqa tashkilotlar bilan o‘zaro hamkorlik qiladi;
 jismoniy va yuridik shaxslarning murojaatlari asosida Agentlik faoliyatini takomillashtirish bo‘yicha amaliy chora-tadbirlar va takliflar ishlab chiqadi;
 b) mahallabay ishlashning vertikal tizimi asosida aholining daromadli mehnat bilan bandligini ta’minlash, ularni tadbirkorlikka jalb qilish va o‘qitish hamda o‘zini o‘zi band qilish faoliyatiga yo‘naltirish sohasida:
 mahallabay ishlashning vertikal tizimi asosida mahalladagi iqtisodiy holatni, “xonadonbay” o‘rganishni, jumladan, aholining bandlik darajasini, oilalarning daromad manbalarini, tomorqa yerlaridan foydalanish holatlarini hamda daromadli mehnatga bo‘lgan intilishlarini va ehtiyojlarini tahlil qilish ishlarini tashkil qiladi va muvofiqlashtiradi;
 “Temir daftar”, “Ayollar daftari” va “Yoshlar daftari”ga kiritilgan fuqarolarning muammolarini o‘rganib, ularga aniq yo‘nalishlar (kasb-hunar va tadbirkorlikka o‘qitish, tadbirkorlikka va o‘zini o‘zi band qilish faoliyatiga jalb etish) bo‘yicha manzilli ko‘maklashish yuzasidan maqsadli dasturlarni ishlab chiqishda va amalga oshirishda ishtirok etadi;
 aholini tadbirkorlikka jalb qilish va o‘zini o‘zi band qilish faoliyatiga yo‘naltirish uchun belgilangan tartibda subsidiya ajratilishini tashkil etadi;
 aholining daromadli mehnat bilan bandligini ta’minlash, ularni tadbirkorlikka jalb qilish va o‘qitish hamda o‘zini o‘zi band qilishning boshqa shakllarini rag‘batlantirish va rivojlantirishni qo‘llab-quvvatlash bo‘yicha takliflar tayyorlaydi;
 aholida tadbirkorlik sohasida zarur ko‘nikmalarni shakllantirishga qaratilgan o‘qitish jarayoniga nodavlat notijorat tashkilotlari va nodavlat ta’lim tashkilotlarini keng jalb qiladi;
 hududlar kesimida aholini kasb-hunar va tadbirkorlikka o‘qitish dasturlarida ishtirok etuvchi nodavlat ta’lim tashkilotlarining elektron reyestrini shakllantiradi va nazorat qilib boradi;
 v) vakolatli davlat organlari va tashkilotlari hamda hokim yordamchilarining faoliyatini muvofiqlashtirish sohasida:
 mahallabay ishlash va tadbirkorlikni rivojlantirish sohasida davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari va boshqa tashkilotlar, shuningdek, hokim yordamchilari faoliyatini samarali tashkil etish maqsadida iqtisodiyot va investitsiya komplekslariga kiruvchi vazirlik, idoralar, tijorat banklarining mas’ul xodimlarini (keyingi o‘rinlarda — respublika vakillari) va hokim yordamchilari faoliyatini muvofiqlashtiradi;
 respublika vakillari va hokim yordamchilarini ularning vazifa va faoliyat yo‘nalishlari bilan bog‘liq bo‘lmagan yig‘ilish va tadbirlarga jalb qilish, faoliyatiga asossiz aralashish, taalluqli bo‘lmagan vazifalarni yuklash taqiqlanganligi haqidagi talabning amalda ijro etilishini ta’minlash choralarini ko‘radi;
 davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari va boshqa tashkilotlar, shuningdek, respublika vakillari va hokim yordamchilari ishini samarali tashkil etish bo‘yicha takliflar ishlab chiqadi;
 g) iqtisodiy rivojlanishni ta’minlashda tadbirkorlikni muhim drayverga aylantirishning yangi yondashuvlarini ishlab chiqish va amalga oshirish sohasida:
 hududlarning xususiyatlari va salohiyatidan kelib chiqib, tadbirkorlikni rivojlantirish yo‘nalishlarini aniqlaydi va ularni rivojlantirish bo‘yicha takliflar ishlab chiqadi;
 tadbirkorlikni kengaytirishni rag‘batlantirishga qaratilgan vositalarni joriy etishga doir ilg‘or xorijiy tajribani o‘rganadi hamda amaliyotga joriy etish bo‘yicha takliflar ishlab chiqadi;
 mahallalarda tadbirkorlik sohasini rivojlantirish bo‘yicha davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari va boshqa tashkilotlarga takliflar kiritadi;
 hududlarda mahallabay ishlash asosida oilaviy tadbirkorlikni, “yetakchi” tadbirkorlik subyektlari va aholi o‘rtasida iqtisodiy kooperatsiyani rivojlantirish choralarini ko‘radi;
 d) hududlarda tadbirkorlikni qo‘llab-quvvatlash va rivojlantirish dasturlarini shakllantirish va amalga oshirish sohasida:
 tadbirkorlikni qo‘llab-quvvatlashga doir davlat siyosatining samarali ijrosini ta’minlash, o‘z vakolati doirasida hududlarda tadbirkorlikni qo‘llab-quvvatlash va rivojlantirish dasturlari loyihalarini ishlab chiqishda ishtirok etadi;
 mahallabay ishlash tizimi asosida amalga oshiriladigan islohotlarning maqsadlari va ustuvorliklaridan kelib chiqib, mahallabay ishlash va tadbirkorlikni rivojlantirish borasida takliflar ishlab chiqadi, shuningdek, tegishli dasturlarni tayyorlash va amalga oshirishni qo‘llab-quvvatlaydi;
 davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari va boshqa tashkilotlar bilan birgalikda mahallalarning “o‘sish nuqtalari”ni aniqlash, mavjud muammolarni hal etish orqali aholini kasb-hunarga o‘qitish, bandligini ta’minlash va tadbirkorlikka jalb etish, “drayver” loyihalarni amalga oshirish bo‘yicha yangi yo‘nalishlarining ishlab chiqilishida ishtirok etadi;
 hududlarda tadbirkorlikni rivojlantirish bo‘yicha davlat va hududiy dasturlar bajarilishini muvofiqlashtiradi, tadbirkorlikni rivojlantirish dasturlarining amaldagi ijrosini ta’minlashga qaratilgan kompleks chora-tadbirlar ishlab chiqadi, ularning bajarilishi ustidan samarali monitoring olib boradi;
 e) aholi va tadbirkorlik subyektlarining murojaatlarini qabul qilish va tizimli tahlil qilish asosida hududlarda tadbirkorlikni rivojlantirishga to‘sqinlik qilayotgan byurokratik to‘siqlar va g‘ovlarni bartaraf etish, ishbilarmonlik muhitini yaxshilash uchun qulay shart-sharoitlar yaratish va qonunchilikni takomillashtirish bo‘yicha takliflar ishlab chiqish sohasida:
 mahallabay ishlash va tadbirkorlikni rivojlantirishga salbiy ta’sir ko‘rsatuvchi omillarning sabab va shart-sharoitlarini aniqlaydi hamda bartaraf etishga qaratilgan chora-tadbirlarni amalga oshiradi;
 ishbilarmonlik muhitini yaxshilash, tadbirkorlik sohasida mavjud talablar va tartib-taomillarni soddalashtirish bo‘yicha muntazam ravishda o‘rganishlar o‘tkazadi, muammolarni chuqur o‘rganish va aniqlangan byurokratik to‘siqlar, g‘ovlarni bartaraf etish bo‘yicha takliflar ishlab chiqadi;
 j) xalqaro moliya institutlari va xorijiy hukumat moliya tashkilotlari bilan tadbirkorlikni qo‘llab-quvvatlash loyihalarini amalga oshirish yuzasidan o‘zaro hamkorlikni ta’minlash sohasida:
 tadbirkorlikni qo‘llab-quvvatlash loyihalarini amalga oshirishda, shuningdek, Agentlikka yuklatilgan vazifalarni amalga oshirish uchun xalqaro moliya institutlari, xorijiy hukumat moliya tashkilotlarining grantlari, kreditlari va texnik ko‘magini jalb etish yuzasidan hamkorlik olib boradi;
 tadbirkorlikni rivojlantirish sohasida xalqaro va davlatlararo hamkorlikni yo‘lga qo‘yish va rivojlantirishda ishtirok etadi.
 15. Quyidagilar Agentlikning markaziy apparatining vazifalari hisoblanadi:
 mahallabay ishlash va tadbirkorlikni rivojlantirish sohasida yagona davlat siyosatini amalga oshirishni ta’minlash;
 Agentlik hamda uning hududiy boshqarmalari, tuman (shahar) markazlari va hokim yordamchilariga, yuklangan vazifalar va funksiyalarni, shuningdek, mahallabay ishlash va tadbirkorlikni rivojlantirish dasturlarini samarali amalga oshirishni ta’minlash;
 Agentlik xodimlarini tizimli qayta tayyorlash va malakasini oshirishni tashkil etish;
 Agentlikning markaziy apparati, hududiy boshqarmalari, tuman (shahar) markazlari va hokim yordamchilari faoliyatining samaradorligi va natijadorligini tanqidiy tahlil qilish, tahlil natijalariga ko‘ra zarur chora-tadbirlar ko‘rish;
 Agentlik hamda uning hududiy boshqarmalari, tuman (shahar) markazlari va hokim yordamchilari faoliyatiga zamonaviy ish uslublarini joriy etish;
 jismoniy va yuridik shaxslar murojaatlarini ko‘rib chiqish ishlarini samarali ta’minlash, aholi bilan to‘g‘ridan to‘g‘ri va ochiq muloqotni yo‘lga qo‘yish;
 O‘zbekiston Respublikasi Prezidentining Xalq qabulxonalari bilan samarali hamkorlik qilishni, Vazirlik rahbariyati va xodimlarining ular faoliyatida faol ishtirok etishini, O‘zbekiston Respublikasi Prezidentining Virtual qabulxonasidan kelib tushadigan jismoniy va yuridik shaxslar murojaatlarining o‘z vaqtida va to‘liq ko‘rib chiqilishini ta’minlash;
 mahallabay ishlash va tadbirkorlikni rivojlantirish faoliyatini keng yoritish maqsadida rasmiy veb-saytlarni, shuningdek, ijtimoiy tarmoqlardagi sahifalarni yaratish;
 Agentlik vakolatiga taalluqli masalalar bo‘yicha hududiy boshqarmalar, tuman (shahar) markazlari rahbarlarining hisobotlarini eshitish;
 Agentlik vakolatiga kiritilgan masalalar yuzasidan qonunchilik hujjatlarini takomillashtirish;
 Agentlikka yuklangan vazifalarni bajarish maqsadida ekspert va ishchi guruhlarni tashkil qilish;
 kadrlarni tanlash va joy-joyiga qo‘yish, ularning kasb mahorati, chuqur bilimga egaligi, tajribasi, ishchanlik va odob-axloq hamda ma’naviyatining yuqori darajasi kafolatlanganligini ta’minlash, ularning kasbiy malakasini oshirish choralarini ko‘rish, tarkibiy bo‘linmalarda kadrlar zaxirasini shakllantirish;
 o‘z vakolatlari doirasida konferensiyalar, seminarlar, simpoziumlar o‘tkazish, shuningdek, boshqa tashkilotlar tomonidan o‘tkaziladigan shu kabi tadbirlarda qatnashish;
 Agentlik markaziy apparati qonunchilik hujjatlariga muvofiq boshqa vazifalarni ham amalga oshirishi mumkin.
 16. Agentlik markaziy apparati o‘ziga yuklangan vazifalarga muvofiq quyidagi funksiyalarni amalga oshiradi:
 qonunchilik hujjatlari va O‘zbekiston Respublikasi Prezidentining hujjatlari hamda topshiriqlari ijrosini ta’minlashda O‘zbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qo‘shimcha chora-tadbirlar to‘g‘risida” 2021-yil 10-fevraldagi PF-6166-son Farmoni talablariga qat’i rioya etadi;
 Agentlik faoliyati doirasida ijro intizomini mustahkamlash bo‘yicha kompleks amaliy chora-tadbirlarni amalga oshirish, shuningdek, O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomini mustahkamlash uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat boshqaruvi organlari va xo‘jalik birlashmalari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son, “Ijro.gov.uz” ijro intizomi idoralararo yagona elektron tizimi samarali faoliyat ko‘rsatishini ta’minlashga qaratilgan qo‘shimcha chora-tadbirlar to‘g‘risida” 2021-yil 31-maydagi PQ-5132-son qarorlariga hamda Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq topshiriqlarning o‘z vaqtida va sifatli bajarilishi uchun tarkibiy bo‘linmalar, shuningdek, hududiy boshqarmalari va tuman (shahar) markazlari rahbarlarining shaxsiy mas’uliyatini oshirish choralarini ko‘radi;
 “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuniga muvofiq jismoniy va yuridik shaxslarning murojaatlarini ko‘rib chiqish muddatlariga qat’iy rioya etilishini ta’minlaydi;
 “Korrupsiyaga qarshi kurashish to‘g‘risida”gi O‘zbekiston Respublikasining O‘RQ-419-son Qonuni talablariga muvofiq Agentlik tizimida korrupsiya va boshqa qonunbuzarliklarning oldini olish bo‘yicha choralar ko‘rish, shuningdek, huquq amaliyoti va qonunchilikni takomillashtirish bo‘yicha chora-tadbirlar ishlab chiqish va amalga oshirish yo‘li bilan ularni aniqlash, tahlil qilish, ularni yuzaga keltiruvchi sabablar va shartlarni bartaraf etadi;
 Vazirlik orqali O‘zbekiston Respublikasi Prezidenti Administratsiyasiga va Vazirlar Mahkamasiga kiritiladigan hujjatlarning sifatli va o‘z vaqtida ishlab chiqilishini hamda iqtisodiy, moliyaviy va huquqiy ekspertizadan o‘tkazilishini tashkil etadi;
 Agentlikning hududiy boshqarmalari, tuman (shahar) markazlari va hokim yordamchilari faoliyatiga rahbarlik qiladi, muvofiqlashtiradi va nazoratini amalga oshiradi;
 Agentlik faoliyatini, shu jumladan, norma ijodkorligi sohasida huquqiy ta’minlashni amalga oshiradi;
 Agentlik vakolatiga tegishli tezkor, tashkiliy, kadrlarga oid, moliyaviy, ishlab chiqarish-xo‘jalik va boshqa masalalarni hal etish bilan shug‘ullanadi;
 Agentlikning hududiy boshqarmalari, tuman (shahar) markazlari va hokim yordamchilari faoliyati bilan bog‘liq prognoz ko‘rsatkichlarga erishishni so‘zsiz ta’minlash bo‘yicha ta’sirchan choralarni ishlab chiqadi va amalga oshiradi;
 mahallabay ishlash va tadbirkorlikni rivojlantirish sohasida qonunchilikda belgilangan tartibda davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari va boshqa tashkilotlar bilan o‘zaro hamkorlik qiladi;
 Agentlikning samarali faoliyatini tashkil etish va takomillashtirish bo‘yicha takliflar ishlab chiqadi.
 17. Quyidagilar Agentlik hududiy boshqarmalarining asosiy vazifalari hisoblanadi:
 Agentlikka yuklangan vazifalar va funksiyalar samarali bajarilishini ta’minlashda ishtirok etish;
 mahallabay ishlash va tadbirkorlikni rivojlantirish sohasida Qoraqalpog‘iston Respublikasi Juqorg‘i Kengesi Raisi, viloyatlar va Toshkent shahar, tumanlar (shaharlar) hokimlari, prokuratura, ichki ishlar va davlat soliq xizmatining hududiy organlari rahbarlari rahbarlik qiladigan kompleks ijtimoiy-iqtisodiy rivojlantirish bo‘yicha sektorlar bilan o‘zaro hamkorlik qilish;
 hududiy davlat boshqaruvi organlari, tuman (shahar) hokimining birinchi o‘rinbosarlari bilan birga tuman (shahar) markazlari va hokim yordamchilarining faoliyatini muvofiqlashtirish;
 mahallabay ishlash va tadbirkorlikni rivojlantirish sohalariga tegishli bo‘lgan dasturiy-metodik hamda belgilangan tartibda tasdiqlangan boshqa normativ-huquqiy hujjatlarning ijrosini ta’minlash;
 tuman (shahar) markazlari va hokim yordamchilarining faoliyatidagi muammolarni kompleks o‘rganish, tahlil etish va tizimli hal qilish choralarini ko‘rish, ularning faoliyatini takomillashtirish yuzasidan asoslantirilgan takliflar ishlab chiqish.
 18. Agentlikning hududiy boshqarmalari o‘ziga yuklangan asosiy vazifalarga muvofiq quyidagi funksiyalarni bajaradi:
 Agentlikning hududiy boshqarmalari faoliyatini tashkiliy va axborot-tahliliy jihatdan ta’minlaydi hamda unga rahbarlik qiladi;
 Agentlikka yuklangan vazifalar va funksiyalar samarali bajarilishini ta’minlaydi;
 qonunchilik hujjatlari va O‘zbekiston Respublikasi Prezidentining hujjatlari hamda topshiriqlari ijrosini ta’minlashda O‘zbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qo‘shimcha chora-tadbirlar to‘g‘risida” 2021-yil 10-fevraldagi PF-6166-son Farmoni talablariga qat’i rioya etadi;
 Agentlik faoliyati doirasida ijro intizomini mustahkamlash bo‘yicha kompleks amaliy chora-tadbirlarni amalga oshirish, shuningdek, O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomini mustahkamlash uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat boshqaruvi organlari va xo‘jalik birlashmalari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son, “Ijro.gov.uz” ijro intizomi idoralararo yagona elektron tizimi samarali faoliyat ko‘rsatishini ta’minlashga qaratilgan qo‘shimcha chora-tadbirlar to‘g‘risida” 2021-yil 31-maydagi PQ-5132-son qarorlariga hamda Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq topshiriqlarning o‘z vaqtida va sifatli bajarilishi uchun tarkibiy bo‘linmalar, shuningdek, hududiy boshqarmalari va tuman (shahar) markazlari rahbarlarining shaxsiy mas’uliyatini oshirish choralarini ko‘radi;
 “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuniga muvofiq jismoniy va yuridik shaxslarning murojaatlarini ko‘rib chiqish muddatlariga qat’iy rioya etilishini ta’minlaydi;
 mahallabay ishlash va tadbirkorlikni rivojlantirish sohasida xizmatlar ko‘rsatish yuzasidan faoliyat olib boruvchi yuridik shaxslar bilan hamkorlik qiladi;
 o‘z vakolati doirasida tashkiliy, moliyaviy, kadrlar va boshqa masalalar bo‘yicha qarorlar qabul qiladi;
 mahallabay ishlash va tadbirkorlikni rivojlantirish dasturlarini ishlab chiqish bo‘yicha takliflar tayyorlaydi hamda ularning amalga oshirilishini ta’minlaydi;
 Agentlikning hududiy boshqarmalari qonunchilik hujjatlarida nazarda tutilgan boshqa funksiyalarni amalga oshiradi.
 19. Agentlik o‘ziga yuklangan vazifalarni amalga oshirishda quyidagi huquqlarga ega:
 tadbirkorlik masalalari bo‘yicha normativ-huquqiy hujjatlar loyihalarini ishlab chiqish, ishlab chiqishda ishtirok etish, shuningdek, ular bo‘yicha o‘z taklif va mulohazalarini berish;
 Agentlik vakolatiga kiruvchi masalalar yuzasidan davlat boshqaruvi organlari va xo‘jalik birlashmalari, mahalliy ijro etuvchi hokimiyat organlarining faoliyatini muvofiqlashtirish;
 Agentlik vakolatiga kiruvchi masalalarni hal qilish maqsadida davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari, respublikaning chet eldagi diplomatik va savdo vakolatxonalari, Markaziy bank va tijorat banklaridan tegishli ma’lumotlarni (bank siriga kiruvchi ma’lumotlar bundan mustasno) o‘rnatilgan tartibda so‘rash va olish;
 davlat statistika organlaridan zarur statistik ma’lumotlarni bepul olish;
 Agentlikka yuklangan vazifalardan kelib chiqib, tadbirkorlik sohasida qonunchilikni takomillashtirish yuzasidan takliflar kiritish;
 Vazirlik bilan kelishgan holda, kontrakt asosida malakali mahalliy va xorijiy mutaxassislarni jalb qilish;
 O‘zbekiston Respublikasining xalqaro shartnomalari loyihalarini belgilangan tartibda ishlab chiqish, Agentlikning vakolatlari jumlasiga kiritilgan masalalar bo‘yicha idoralararo tusdagi xalqaro shartnomalarni belgilangan tartibda tuzish;
 o‘z vakolatlari doirasida xalqaro moliya institutlari va xorijiy hukumat moliya tashkilotlari bilan tadbirkorlikni qo‘llab-quvvatlash loyihalarini amalga oshirish yuzasidan o‘zaro hamkorlik qilish;
 Agentlikning faoliyatini keng yoritish maqsadida o‘z rasmiy saytlari, shuningdek, ijtimoiy tarmoqlarda sahifalarini yaratish;
 o‘z vakolatlari doirasida konferensiyalar, seminarlar, simpoziumlar o‘tkazish, shuningdek, boshqa tashkilotlar tomonidan o‘tkaziladigan shunga o‘xshash xorijiy tadbirlarda ishtirok etish;
 tadbirkorlik sohasining dolzarb va istiqbolli rivojlantirish muammolarini ishlab chiqish maqsadida ishchi guruhlarni tuzish, shu jumladan, xorijiy ekspertlarni jalb etish;
 tadbirkorlik subyektlariga xalqaro moliya institutlari va xorijiy hukumat moliya tashkilotlarning moliyaviy va texnik yordamini jalb qilishda ko‘maklashish;
 Agentlikning moddiy-texnik bazasini yaxshilash choralarini ko‘rish;
 qonunchilikka muvofiq Agentlik xodimlarining mehnatini rag‘batlantirish bo‘yicha ishlarni olib borish;
 Agentlik qonunchilikka muvofiq boshqa huquqlarga ham ega bo‘lishi mumkin.
 20. Agentlik: 
 unga yuklangan vazifalar zarur tarzda va samarali bajarilishi, shuningdek, tegishli sohadagi davlat siyosatining amalda yuritilishi;
 Agentlikka yuklangan vazifalar va funksiyalar o‘z vaqtida hamda samarali bajarilishi;
 Agentlik faoliyati bilan bog‘liq prognoz ko‘rsatkichlariga erishishni ta’minlash bo‘yicha ishlarining tashkil etilishi;
 O‘zbekiston Respublikasi Prezidenti Administratsiyasi va Vazirlar Mahkamasiga kiritilayotgan normativ-huquqiy hujjatlar loyihalari va boshqa hujjatlar, shuningdek, Agentlik tomonidan qabul qilinayotgan qarorlarning sifati, pirovard natijalari va amalga oshirilishi oqibatlari;
 o‘z faoliyati sohasini rivojlantirish bo‘yicha dasturlar, tadbirlar rejalari, “yo‘l xaritalari” va boshqa dasturiy hujjatlarning samarali amalga oshirilishi bo‘yicha javobgar hisoblanadi.
 21. Agentlikning hududiy boshqarmalari o‘ziga yuklangan vazifalar amalga oshirishda quyidagi huquqlarga ega:
 yuklatilgan vazifalarni sifatli amalga oshirish uchun Qoraqalpog‘iston Respublikasi Vazirlar Kengashining, hokimliklarning tarkibiy bo‘linmalari, davlat boshqaruvi organlari va xo‘jalik birlashmalarining hududiy bo‘linmalari hamda boshqa tashkilotlardan ma’lumotlar so‘rab olish;
 tadbirkorlik masalalari bo‘yicha normativ-huquqiy hujjatlar loyihalarini ishlab chiqishda o‘z takliflarini berish;
 o‘z vakolatlari doirasida konferensiyalar, seminarlar, simpoziumlar o‘tkazish, shuningdek, boshqa tashkilotlar tomonidan o‘tkaziladigan shunga o‘xshash xorijiy tadbirlarda ishtirok etish;
 tadbirkorlik sohasining dolzarb va istiqbolli rivojlantirish muammolarini ishlab chiqish maqsadida ishchi guruhlarni tuzish;
 boshqarmalar qonunchilikka muvofiq boshqa huquqlarga ham ega bo‘lishi mumkin.
 22. Agentlikning hududiy boshqarmalari:
 unga yuklangan vazifalar zarur tarzda va samarali bajarilishi, shuningdek, tegishli sohadagi faoliyatni yuritilishi;
 o‘ziga yuklatilgan vazifalarning samarali ijrosi yuzasidan javobgar hisoblanadi.
 23. Yuklatilgan vazifalarga muvofiq Agentlik va uning hududiy boshqarmalari rahbarlariga quyidagi funksional majburiyatlar yuklatiladi:
 a) Agentlik direktori:
 Agentlik faoliyatiga umumiy rahbarlikni yakkaboshchilik asosida amalga oshiradi hamda Agentlikka yuklangan vazifalar va funksiyalarning bajarilishi uchun shaxsan javobgardir;
 Agentlik faoliyatining ayrim yo‘nalishlari va Agentlikning hududiy boshqarmalarini boshqarish uchun direktor o‘rinbosarlari va Agentlik tizimidagi boshqa mansabdor shaxslarning vakolatlari va shaxsiy javobgarligi darajasini belgilaydi;
 o‘z vakolati doirasida Agentlik tizimi xodimlari uchun majburiy bo‘lgan buyruqlar chiqaradi va ko‘rsatmalar beradi;
 Agentlik markaziy apparatining xarajatlar smetasi va xodimlar shtat jadvalini belgilangan shtatlar doirasida tasdiqlaydi;
 Agentlik markaziy apparati, Agentlikning hududiy boshqarmalari tuzilmasiga belgilangan shtatlar doirasida o‘zgartirishlar kiritadi;
 Agentlik tarkibiy bo‘linmalari to‘g‘risidagi nizomlarni tasdiqlaydi;
 Agentlik xodimlarini muntazam qayta tayyorlash va ularning malakasini oshirishni tashkil etish;
 qonunchilik hujjatlari va O‘zbekiston Respublikasi Prezidentining hujjatlari hamda topshiriqlari ijrosini ta’minlashda O‘zbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qo‘shimcha chora-tadbirlar to‘g‘risida” 2021-yil 10-fevraldagi PF-6166-son Farmoni talablariga qat’i rioya etish;
 Agentlik faoliyati doirasida ijro intizomini mustahkamlash bo‘yicha kompleks amaliy chora-tadbirlarni amalga oshirish, shuningdek, O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomini mustahkamlash uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat boshqaruvi organlari va xo‘jalik birlashmalari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son, “Ijro.gov.uz” ijro intizomi idoralararo yagona elektron tizimi samarali faoliyat ko‘rsatishini ta’minlashga qaratilgan qo‘shimcha chora-tadbirlar to‘g‘risida” 2021-yil 31-maydagi PQ-5132-son qarorlariga hamda Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq topshiriqlarning o‘z vaqtida va sifatli bajarilishi uchun tarkibiy bo‘linmalar, shuningdek, hududiy boshqarmalari va tuman (shahar) markazlari rahbarlarining shaxsiy mas’uliyatini oshirish choralarini ko‘rish;
 “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuniga muvofiq jismoniy va yuridik shaxslarning murojaatlarini ko‘rib chiqish muddatlariga qat’iy rioya etilishini ta’minlaydi;
 “Korrupsiyaga qarshi kurashish to‘g‘risida”gi O‘zbekiston Respublikasining O‘RQ-419-son Qonuni talablariga muvofiq Agentlik tizimida korrupsiya va boshqa qonunbuzarliklarning oldini olish bo‘yicha choralar ko‘rish, shuningdek, huquq amaliyoti va qonunchilikni takomillashtirish bo‘yicha chora-tadbirlar ishlab chiqish va amalga oshirish yo‘li bilan ularni aniqlash, tahlil qilish, ularni yuzaga keltiruvchi sabablar va shartlarni bartaraf etish;
 davlat organlari va boshqa tashkilotlar, yetakchi loyiha institutlari, ilmiy va ta’lim muassasalari, xalqaro tashkilotlar va xorijiy kompaniyalarning yuqori malakali mutaxassislarini, shuningdek, ekspertlarni konsultant sifatida jalb qiladi;
 sohada amalga oshirilayotgan islohotlarda o‘zining faol ishtiroki, aholining turmush darajasini yaxshilash va kambag‘allikni qisqartirish bo‘yicha tashabbuslari bilan boshqalarga o‘rnak bo‘layotgan, o‘ziga biriktirilgan mahallani ijtimoiy-iqtisodiy rivojlantirish borasida samarali mehnat qilayotgan hokim yordamchisi lavozimiga tayinlangan hamda ular faoliyatini samarali tashkil etishga jalb qilingan shaxslarni “Yangi O‘zbekiston islohotchisi” ko‘krak nishoni taqdirlash bo‘yicha tavsiyalar beradi;
 Agentlik direktori qonunchilikka muvofiq boshqa funksional majburiyatlarni amalga oshiradi;
 b) direktor o‘rinbosarlari:
 qonunchilik hujjatlari va O‘zbekiston Respublikasi Prezidentining hujjatlari hamda topshiriqlari ijrosini ta’minlashda O‘zbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qo‘shimcha chora-tadbirlar to‘g‘risida” 2021-yil 10-fevraldagi PF-6166-son Farmoni talablariga qat’i rioya etish;
 Agentlik faoliyati doirasida ijro intizomini mustahkamlash bo‘yicha kompleks amaliy chora-tadbirlarni amalga oshirish, shuningdek, O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomini mustahkamlash uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat boshqaruvi organlari va xo‘jalik birlashmalari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son, “Ijro.gov.uz” ijro intizomi idoralararo yagona elektron tizimi samarali faoliyat ko‘rsatishini ta’minlashga qaratilgan qo‘shimcha chora-tadbirlar to‘g‘risida” 2021-yil 31-maydagi PQ-5132-son qarorlariga hamda Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq topshiriqlarning o‘z vaqtida va sifatli bajarilishi uchun tarkibiy bo‘linmalar, shuningdek, hududiy boshqarmalari va tuman (shahar) markazlari rahbarlarining shaxsiy mas’uliyatini oshirish choralarini ko‘rish;
 “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuniga muvofiq jismoniy va yuridik shaxslarning murojaatlarini ko‘rib chiqish muddatlariga qat’iy rioya etilishini ta’minlaydi;
 O‘zbekiston Respublikasi Prezidenti Administratsiyasining tegishli bo‘linmalari va Vazirlar Mahkamasi bilan tadbirkorlikni rivojlantirish sohasidagi huquqiy hujjatlar loyihalarini sifatli tayyorlash masalalari bo‘yicha o‘zaro hamkorlik qiladi;
 o‘zlari boshqaradigan tarkibiy bo‘linmalar faoliyatini muvofiqlashtirish, nazorat qilish, bevosita boshqarish, xodimlar o‘rtasida vazifalarni taqsimlash;
 Agentlik faoliyatini yanada takomillashtirish bo‘yicha O‘zbekiston Respublikasi Prezidentining farmonlari, qarorlari va farmoyishlari hamda Vazirlar Mahkamasining qarorlari va farmoyishlari bilan tasdiqlangan konsepsiyalar, kompleks dasturlar va kompleks chora-tadbirlarning bajarilishini o‘zi boshqaradigan yo‘nalish bo‘yicha tanqidiy va chuqur tahlil qilib borish;
 direktor o‘rinbosarlari nomenklaturasiga kiritilgan Agentlikning tarkibiy bo‘linmalari rahbarlari va mutaxassislari lavozimlariga nomzodlarni direktor tomonidan tasdiqlash uchun taqdim etadi;
 o‘zlari boshqaradigan tarkibiy bo‘linmalar tomonidan prognoz ko‘rsatkichlarning so‘zsiz bajarilishini ta’minlash choralarini ko‘rish, bo‘linmalar rahbarlarining hisobotlarini muntazam ravishda eshitib borish va ushbu ko‘rsatkichlarga erishish uchun ularning shaxsiy mas’uliyatini oshirish;
 o‘zlari boshqaradigan tarkibiy bo‘linmalar rahbarlarining ish rejalarini tasdiqlash, ularning bajarilishi yuzasidan nazoratni ta’minlash;
 direktor nomenklaturasiga kiritilgan tarkibiy bo‘linmalar rahbarlariga qayta tayyorlash, malakasini oshirish, rag‘batlantirish va intizomiy jazo choralarini qo‘llash bo‘yicha takliflar kiritadi;
 mutasaddi bo‘linmalarda kadrlar zaxirasini shakllantirish ishlarini tizimli asosda tashkil etadi;
 v) Agentlikning tarkibiy bo‘linmalari rahbarlari:
 tarkibiy bo‘linma to‘g‘risidagi tasdiqlangan nizom doirasida aniq yo‘nalishlardagi vazifalarning yuqori sifatli va o‘z vaqtida bajarilishini ta’minlaydi;
 mutasaddi tarmoqlar, iqtisodiy sohalar va hududlarni rivojlantirish holatini sifatli baholashni olib boradi va ularni yanada rivojlantirish bo‘yicha aniq takliflar va amalga oshirish mexanizmlarini Agentlik rahbariyatiga taqdim etadi;
 g) Agentlikning hududiy boshqarmalari rahbarlari:
 Agentlikning hududiy boshqarmasi faoliyatini, jumladan, bo‘lim boshliqlari, ularning o‘rinbosarlari va mutaxassislarining ularga yuklatilgan vazifa va funksiyalarga muvofiq ishlarini tashkil etadi;
 hududning rivojlanish holatini sifatli baholashni olib boradi va Agentlik rahbariyatiga uni yanada rivojlantirish bo‘yicha aniq takliflar va amalga oshirish mexanizmlarini kiritadi;
 Agentlikning hududiy boshqarmalari rahbarlari qonunchilikda belgilangan tartibda boshqa vazifalarni ham bajaradi.
 24. Direktor quyidagilar uchun mas’ul:
 ushbu Nizom va boshqa qonunchilik hujjatlarida belgilangan vazifalarni sifatli va o‘z muddatida bajarish, shuningdek, Agentlik faoliyatidagi kamchiliklarni bartaraf etish choralarini ko‘rish;
 Agentlikda, uning tarkibiy bo‘linmalari va hududiy boshqarmalarida ijro intizomiga qat’i rioya qilish.
 25. Direktor o‘rinbosarlari quyidagilar uchun mas’ul:
 tegishli yo‘nalishlar bo‘yicha bajarilayotgan topshiriqlarning natijadorligi;
 mas’ullik qiladigan yo‘nalishlar bo‘yicha tadbirkorlikni rivojlantirish sohasidagi amalga oshirilayotgan choralarning natijadorligi va samaradorligi.
 26. Agentlikning hududiy boshqarmalari boshliqlari quyidagilar uchun mas’ul:
 qonunchilik hujjatlari, Agentlik rahbariyati topshiriqlarining o‘z muddatida va sifatli bajarilishi;
 tadbirkorlikni rivojlantirish dasturlarining belgilangan tartibda ishlab chiqilishini ta’minlash;
 hududda mahallabay ishlash va tadbirkorlik sohasidagi tahliliy ma’lumotlarni Agentlikka o‘z vaqtida taqdim etish;
 o‘ziga yuklatilgan vazifalarning sifatli va o‘z muddatida bajarilishini ta’minlash.
 27. Agentlikka O‘zbekiston Respublikasi Prezidenti tomonidan tasdiqlanadigan va lavozimidan ozod etiladigan direktor rahbarlik qiladi.
 Direktor iqtisodiy taraqqiyot va kambag‘allikni qisqartirish vaziri tomonidan lavozimga Vazirlar Mahkamasi bilan kelishilgan holda tayinlanadigan va lavozimidan ozod etiladigan ikkita o‘rinbosarga, jumladan, birinchi o‘rinbosar va o‘rinbosarga ega.
 28. Lavozimga tayinlash va lavozimdan ozod etish quyidagicha amalga oshiriladi:
 Agentlikning hududiy boshqarmalari boshliqlari Agentlik direktori tomonidan tegishliligi bo‘yicha Qoraqalpog‘iston Respublikasi Vazirlar Kengashi Raisi, viloyatlar va Toshkent hokimlari taqdimnomasi asosida lavozimga tayinlanadi va lavozimdan ozod etiladi;
 Agentlikning hududiy boshqarmasi boshlig‘ining o‘rinbosari Agentlikning hududiy boshqarmasi boshlig‘i tavsiyasiga ko‘ra Agentlik direktori tomonidan lavozimga tayinlanadi va lavozimdan ozod etiladi.
 Tuman (shahar) markazlar boshliqlari Agentlikning hududiy boshqarmalari boshliqlari tomonidan Agentlik bilan kelishgan holda tuman (shahar) hokimlari taqdimnomasi asosida lavozimga tayinlanadi va lavozimdan ozod etiladi.
 29. Agentlik tarkibiy bo‘linmalari Agentlikning hududiy boshqarmalari bilan quyidagi masalalar bo‘yicha uzviy hamkorlikni amalga oshiradi:
 O‘zbekiston Respublikasi Prezidenti Administratsiyasi, O‘zbekiston Respublikasi Oliy Majlisi palatalari, Vazirlar Mahkamasi, Vazirlik hamda O‘zbekiston Respublikasi Oliy Majlisining deputatlari so‘rovlarining o‘z vaqtida bajarilishini, jismoniy va yuridik shaxslardan kelib tushgan murojaatlarning o‘z muddatida ko‘rib chiqilishini ta’minlash;
 Agentlikning hududiy boshqarmalari davlat boshqaruvi organlari va xo‘jalik birlashmalarining bo‘linmalari bilan mahallabay ishlash va tadbirkorlikni rivojlantirish bo‘yicha o‘zaro aloqalarni ta’minlash;
 hududda tadbirkorlik rivojlantirish dasturlarini ishlab chiqish bo‘yicha Agentlikning hududiy boshqarmalari faoliyatini nazorat qilish va muvofiqlashtirish;
 mahallabay ishlash va tadbirkorlikni rivojlantirish borasida monitoringni olib borish, hududda tadbirkorlikni rivojlantirish dasturlari doirasida loyihalar amalga oshirish, ularni amalga oshirishda tizimli muammolarni aniqlash, ularni hal etish bo‘yicha takliflarni o‘z vaqtida va sifatli ishlab chiqish.
 30. Agentlik faoliyati O‘zbekiston Respublikasining respublika budjeti, Iqtisodiy taraqqiyot va kambag‘allikni qisqartirish vazirligining budjetdan tashqari rivojlantirish va xodimlarni moddiy rag‘batlantirish jamg‘armasi, budjet muassasalari va tashkilotlari xodimlarini moddiy rag‘batlantirish maxsus jamg‘armasi, Agentlik jamg‘armasining vaqtincha bo‘sh mablag‘larini tijorat banklarining depozitlariga joylashtirishdan tushgan tushumlari, xalqaro moliya institutlari va xorijiy tashkilotlarning grantlari, shuningdek, qonunchilik hujjatlarida taqiqlanmagan boshqa manbalar hisobidan moliyalashtiriladi.
 31. Agentlik boshqaruv xodimlariga nisbatan Vazirlikning markaziy apparati xodimlari uchun belgilangan mehnatga haq to‘lash, moddiy rag‘batlantirish, tibbiy va ijtimoiy himoya shartlari tatbiq etiladi.
 32. Agentlik xodimlarining ish haqi lavozim maoshi, ilmiy darajalar, uzoq muddat xizmati uchun ustama haqlar, bayram kunlari uchun mukofotlar, mukofotlar, qo‘shimcha haqlar, ustamalar, rag‘batlantirish to‘lovlari, qo‘shimcha moddiy rag‘batlantirish, shuningdek, transport va ovqatlanish xarajatlari uchun har oylik to‘lovlarni amalga oshirishning manbai bo‘lib, O‘zbekiston Respublikasining respublika budjeti, Iqtisodiy taraqqiyot va kambag‘allikni qisqartirish vazirligining budjetdan tashqari rivojlantirish va xodimlarni moddiy rag‘batlantirish jamg‘armasi, budjet muassasalari va tashkilotlari xodimlarini moddiy rag‘batlantirish maxsus jamg‘armasi, Agentlikning Aholini tadbirkorlikka jalb qilish jamg‘armasining vaqtincha bo‘sh mablag‘larini tijorat banklarining depozitlariga joylashtirishdan tushgan tushumlari, xalqaro moliya institutlari va xorijiy tashkilotlarning grantlari va boshqa qonunchilik hujjatlarida ta’qiqlanmagan boshqa manbalar hisoblanadi.
 Agentlik xodimlari uchun avvalgi ish joyida berilgan uzoq muddatli xizmatlari, harbiy va maxsus unvonlar (martaba darajalari, malaka darajalari, diplomatik darajalar va boshqalar) uchun ustama va qo‘shimcha to‘lovlar saqlanib qoladi.
 Agentlik xodimlariga transport va ovqatlanish xarajatlari, bayram munosabati bilan to‘lanadigan mukofot pullari hamda xodimlar uchun ustamalar berish tartibi Agentlik buyrug‘i bilan tasdiqlanadi.
 33. Agentlikning hududiy boshqarmalari faoliyatini saqlash va moliyalashtirish (shu jumladan, moddiy rag‘batlantirish va ko‘p yillik xizmatlari uchun to‘lovlarni amalga oshirish) Vazirlikning hududiy boshqarmalari xodimlari uchun belgilangan mehnatga haq to‘lash, moddiy rag‘batlantirish va ijtimoiy himoya shartlari asosida Qoraqalpog‘iston Respublikasi respublika budjeti, viloyatlarning viloyat budjeti hisobidan amalga oshiriladi.
 Agentlik direktori Agentlikning Qoraqalpog‘iston Respublikasi, viloyatlar va Toshkent shahridagi hududiy boshqarmalarining xodimlariga tegishli buyruq asosida Agentlikning Aholini tadbirkorlikka jalb qilish jamg‘armasining vaqtincha bo‘sh mablag‘larini tijorat banklarining depozitlariga joylashtirishdan tushgan daromadlari hisobidan har oylik ustamalar hamda bayram munosabati bilan to‘lanadigan mukofot pullarini ajratish huquqiga ega.
 34. Agentlikka jami 16 ta, shu jumladan markaziy apparatiga 1 ta shaxsan biriktirilgan va 1 ta maxsus avtotransport vositasi hamda Agentlikning hududiy boshqarmalariga 14 ta yengil avtotransport vositasini xarid qilish va saqlashga respublika va mahalliy budjet mablag‘lari hisobidan limit ajratiladi.
 Zarur hollarda, Agentlikning qo‘shimcha yengil avtotransport vositalarini xarid qilish va saqlash xarajatlari o‘rnatilgan tartibda Agentlikning Aholini tadbirkorlikka jalb qilish jamg‘armasining vaqtincha bo‘sh mablag‘larini tijorat banklarining depozitlariga joylashtirishdan tushgan tushumlari hisobidan moliyalashtirilishi mumkin.
 35. Agentlik direktori va o‘rinbosarlarining faoliyati Vazirlik tomonidan tasdiqlangan baholash mezonlari asosida baholanadi.
 36. Agentlikning tarkibiy bo‘linma boshliqlari, Agentlikning hududiy boshqarma boshliqlari va o‘rinbosarlari, shuningdek, Agentlik xodimlarining faoliyati Agentlik direktori tomonidan tasdiqlangan baholash mezonlari asosida baholanadi.
 37. Agentlik muntazam ravishda Vazirlikka o‘z faoliyati to‘g‘risida hisobot beradi.
 38. Agentlik qonunchilikda belgilangan tartibda qayta tashkil etiladi va tugatiladi.
 1. Ushbu Namunaviy nizom Mahallabay ishlash va tadbirkorlikni rivojlantirish markazining (keyingi o‘rinlarda — Markaz) maqomi, faoliyatini tashkil etish, asosiy vazifa va funksiyalari, huquq va javobgarligini belgilaydi.
 2. Markaz yuridik shaxs maqomiga ega bo‘lmagan holda tuman (shahar) hokimligi tarkibida tashkil etiladi. 
 3. Markaz faoliyati tuman (shahar) hokimining moliya-iqtisodiyot va kambag‘allikni qisqartirish masalalari bo‘yicha birinchi o‘rinbosari, Mahallabay ishlash va tadbirkorlikni rivojlantirish agentligining hududiy boshqarmasi (keyingi o‘rinlarda — Agentlikning hududiy boshqarmasi) tomonidan muvofiqlashtirib boriladi.
 Markaz tegishliligiga ko‘ra tuman (shahar) hokimliklariga hamda Agentlikning hududiy boshqarmalariga bo‘ysunadi va o‘z faoliyati to‘g‘risida hisobot beradi.
 4. Markaz mahallada tadbirkorlikni rivojlantirish, aholi bandligini ta’minlash va kambag‘allikni qisqartirish masalalari bo‘yicha tuman (shahar) hokimlari yordamchilarining (keyingi o‘rinlarda — hokim yordamchilari) faoliyatini muvofiqlashtiradi. 
 5. Markaz o‘z faoliyatini O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari va qarorlariga, Vazirlar Mahkamasining qarorlariga, tuman (shahar) hokimliklari farmoyish va qarorlari hamda boshqa qonunchilik hujjatlariga muvofiq amalga oshiradi.
 6. Markaz o‘z vakolati doirasida tuman (shahar) hokimligining tarkibiy bo‘linmalari, hokim yordamchilari, fuqarolarning o‘zini o‘zi boshqarish organlari, davlat va nodavlat tashkilotlar bilan hamkorlik qiladi.
 7. Quyidagilar Markazning asosiy vazifa va funksiyalari hisoblanadi:
 Agentlikning hududiy boshqarmalariga yuklangan vazifalar va funksiyalarning samarali bajarilishini ta’minlashda ishtirok etish;
 mahallabay ishlash va tadbirkorlikni rivojlantirish sohasidagi va o‘z vakolatiga kiradigan boshqa masalalarga doir tuman (shahar) hokimligining tarkibiy bo‘linmalari, hokim yordamchilari, fuqarolarning o‘zini o‘zi boshqarish organlari, davlat va nodavlat tashkilotlar hamkorlik qilish;
 mahallabay ishlash va tadbirkorlikni rivojlantirish sohasiga oid qonunchilik hujjatlariga rioya qilinishini monitoringi va nazorat qilish;
 hokim yordamchilarining xizmat faoliyatiga bog‘liq bo‘lmagan vazifalar va ishlarga jalb qilinishiga yo‘l qo‘yilmasligini ta’minlash;
 hokim yordamchilariga mahallalarni rivojlantirish bo‘yicha “yo‘l xaritalari” ishlab chiqilishida takliflar berish;
 aholi va tadbirkorlik subyektlari muammolari bilan ishlash va ta’sirchan jamoatchilik nazoratini amalga oshirishda hokim yordamchilariga amaliy ko‘maklashish;
 O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi Mahallabay ishlash va tadbirkorlikni rivojlantirish agentligining Aholini tadbirkorlikka jalb qilish jamg‘armasi hisobidan beriladigan subsidiyalar bo‘yicha hokim yordamchilarining tavsiyalari yuzasidan xulosalar berish;
 hokim yordamchilari tomonidan mahallalarda aniqlangan mavjud bo‘sh ish o‘rinlarini hamda xo‘jalik yurituvchi subyektlarning mavsumiy ishchilarga bo‘lgan talabidan kelib chiqib, ishsizlarni bo‘sh (vakant) ish o‘rinlariga joylashtirishda hamkorlik qilish;
 tumanlar (shaharlar) hokimlari, prokuratura, ichki ishlar va davlat soliq xizmatining hududiy organlari rahbarlari rahbarlik qiladigan kompleks ijtimoiy-iqtisodiy rivojlantirish bo‘yicha sektorlar bilan o‘zaro hamkorlik qilish;
 mahallalarda hokim yordamchilari tomonidan aniqlangan muammo va kamchiliklarni bartaraf etish maqsadida tuman (shahar) hokimligi, tegishli idora va tashkilotlar rahbarlari hamda yetakchi tadbirkorlar ishtirokida uchrashuvlar tashkil etish;
 hokim yordamchilari faoliyatidagi muammolarni kompleks o‘rganish, tahlil etish va tizimli hal qilish choralarini ko‘rish, axborot-tahliliy materiallar bilan ta’minlash;
 jismoniy va yuridik shaxslarning murojaatlari bilan ishlash va ularni hal etish choralarini ko‘rish;
 “Temir daftar”ga kiritilgan oilalar, “Yoshlar daftari”ga kiritilgan yoshlar va “Ayollar daftari”ga kiritilgan xotin-qizlarning muammolarini o‘rganib, ularga aniq yo‘nalishlar (kasb-hunarga o‘qitish, ish bilan ta’minlash, tadbirkorlikka va o‘zini o‘zi band qilish faoliyatiga jalb etish, moddiy yordam berish) bo‘yicha manzilli ko‘maklashish;
 amalga oshirilayotgan islohotlarda o‘zining faol ishtiroki, aholining turmush darajasini yaxshilash va kambag‘allikni qisqartirish bo‘yicha tashabbuslari bilan boshqalarga o‘rnak bo‘layotgan, o‘ziga biriktirilgan mahallani ijtimoiy-iqtisodiy rivojlantirish borasida samarali mehnat qilayotgan hokim yordamchilarini “Yangi O‘zbekiston islohotchisi” ko‘krak nishoni bilan taqdirlashga oid nomzodlar bo‘yicha dastlabki takliflarni tayyorlash.
 Markaz qonunchilik hujjatlariga muvofiq boshqa vazifalarni ham amalga oshirishi mumkin.
 8. Markaz o‘ziga yuklangan vazifa va funksiyalar bo‘yicha quyidagi huquqlarga ega:
 o‘z vakolatiga kiradigan masalalarni hal qilish uchun tuman (shahar) hokimligining tarkibiy bo‘linmalari, hokim yordamchilari, fuqarolarning o‘zini o‘zi boshqarish organlari, davlat va nodavlat tashkilotlaridan belgilangan tartibda ma’lumot so‘rash va olish;
 o‘z vakolati doirasida seminarlar, ko‘rgazmalar, uchrashuvlar tashkil etish, shuningdek, boshqa tashkilotlar tomonidan tashkil etilgan shunday tadbirlarda ishtirok etish;
 mahallalarda tadbirkorlikni rivojlantirish, aholi bandligini ta’minlash va kambag‘allikni qisqartirish bilan bog‘liq faoliyat yo‘nalishlari bajarilishida hamda tezkor hal etishni talab qiladigan masalalar yuzasidan taqdimnoma kiritish;
 hokim yordamchilari faoliyatini muvofiqlashtirib borish;
 o‘z vakolatiga kiradigan masalalar yuzasidan uslubiy materiallar va tavsiyalar ishlab chiqish;
 tadbirkorlik sohasining dolzarb va istiqbolli rivojlantirish muammolarini ishlab chiqish maqsadida ishchi guruhlar tuzish;
 mahallalarda aniqlangan muammo va kamchiliklarning ijrosi yuzasidan monitoring olib borish.
 Markaz qonunchilik hujjatlariga muvofiq boshqa huquqlarga ham ega bo‘lishi mumkin.
 9. Markaz:
 o‘ziga yuklangan vazifalar va funksiyalar sifatli hamda o‘z vaqtida bajarilishini ta’minlash;
 hokim yordamchilari tomonidan aniqlangan muammolarni har tomonlama va chuqur tahlil qilish hamda umumlashtirish asosida mahallabay ishlash va tadbirkorlikni rivojlantirish bo‘yicha takliflar tayyorlash;
 “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuniga muvofiq jismoniy va yuridik shaxslarning murojaatlarini ko‘rib chiqish talablariga rioya etilishini ta’minlash;
 hokim yordamchilari va Markaz tomonidan amalga oshirilgan ishlar yuzasidan Agentlikning hududiy boshqarmasiga ma’lumot kiritib borish;
 o‘z faoliyati sohasini rivojlantirish bo‘yicha dasturlar, tadbirlar rejalari, “yo‘l xaritalari” va boshqa dasturiy hujjatlarning samarali amalga oshirilishi bo‘yicha javobgar hisoblanadi.
 10. Markaz faoliyatiga boshlig‘i rahbarlik qiladi.
 Markaz boshlig‘i Agentlikning hududiy boshqarmalari boshliqlari tomonidan Agentlik bilan kelishgan holda tuman (shahar) hokimlari taqdimnomasi asosida lavozimga tayinlanadi va lavozimdan ozod etiladi.
 Markaz xodimlari tuman (shahar) hokimi tomonidan lavozimga tayinlanadi va lavozimdan ozod etiladi.
 11. Markaz boshlig‘i:
 Markaz faoliyatiga shaxsan javob beradi;
 tuman (shahar) hokimligining tarkibiy bo‘linmalari, fuqarolarning o‘zini o‘zi boshqarish organlari, tuman (shahar) hokimligining tarkibiy bo‘linmalari, fuqarolarning o‘zini o‘zi boshqarish organlari, davlat va nodavlat tashkilotlar bilan munosabatlarda Markaz nomidan ish yuritadi;
 mahallalar kesimida to‘plangan muammolar va murojaatlarni muvofiqlashtirib, ularni hal etishda tuman (shahar) hokimining tegishli o‘rinbosarlari, sektor rahbarlari, fuqarolarning o‘zini o‘zi boshqarish organlari, davlat va nodavlat tashkilotlar bilan hamkorlikda ishlarni tashkil etadi;
 Markaz xodimlari mehnatini moddiy rag‘batlantirish choralarini ko‘radi;
 o‘z vakolati doirasida xodimlar tomonidan ijro etilishi shart bo‘lgan tegishli ko‘rsatmalar beradi;
 o‘z vakolati doirasida boshqa funksiyalarni bajaradi.
 Amalga oshirilgan ishlar natijadorligi yuzasidan har chorakda xalq deputatlari tuman (shahar) Kengashida hisobot berib boradi.
 12. Markaz (yillik, choraklik) ish rejasi va Markaz boshlig‘ining shaxsiy ish rejasi tuman (shahar) hokimi tomonidan tasdiqlanadi.
 13. Markaz xodimlariga tuman (shahar) iqtisodiy taraqqiyot va kambag‘allikni qisqartirish bo‘limlari xodimlari uchun belgilangan va Davlat budjeti mablag‘lari hisobidan moliyalashtiriladigan mehnatga haq to‘lash shartlari tatbiq etiladi.
 14. Markaz tuzilmasiga muvofiq Markaz shtat jadvali tuman (shahar) hokimi tomonidan tasdiqlanadi.
 15. Markaz qonunchilikda belgilangan tartibda qayta tashkil etiladi va tugatiladi.
 1. Ushbu Namunaviy nizom mahallada tadbirkorlikni rivojlantirish, aholi bandligini ta’minlash va kambag‘allikni qisqartirish masalalari bo‘yicha tuman (shahar) hokimi yordamchisining (keyingi o‘rinlarda — hokim yordamchisi) vazifa va funksiyalari, huquqlari, faoliyatini tashkil etish hamda javobgarligini belgilaydi.
 2. Hokim yordamchisining faoliyati Iqtisodiy taraqqiyot va kambag‘allikni qisqartirish vazirligi huzuridagi Mahallabay ishlash va tadbirkorlikni rivojlantirish agentligi hamda Mahallabay ishlash va tadbirkorlikni rivojlantirish markazi (keyingi o‘rinlarda — Markaz) tomonidan muvofiqlashtiriladi.
 3. Hokim yordamchisi o‘z faoliyatida O‘zbekiston Respublikasi Konstitutsiyasi, qonunlari va O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidentining farmonlari, qarorlari, Vazirlar Mahkamasining qarorlari va farmoyishlariga, ushbu Namunaviy Nizomga va qonunchilikka amal qiladi.
 4. Hokim yordamchisining asosiy vazifa va funksiyalari quyidagilardan iborat:
 mahalladagi ijtimoiy-iqtisodiy holatni xonadonbay o‘rganish, jumladan, aholining bandlik darajasini, oilalarning daromad manbalarini, tomorqa yerlaridan foydalanish holatini hamda daromadli mehnatga bo‘lgan intilishi va ehtiyojlarini tahlil qilish;
 mahallada tadbirkorlikni rivojlantirishning ichki imkoniyatlari, tadbirkorlik bo‘yicha ixtisoslashuv va mehnat resurslarini inobatga olgan holda, uni rivojlantirishga turtki beradigan omillar va yo‘nalishlarni belgilash, ularni ishga solish orqali mahallaning iqtisodiy rivojlanishini ta’minlash;
 doimiy daromad manbaiga ega bo‘lmagan va ishsiz aholining, ayniqsa, yoshlar va xotin-qizlarning qiziqishlarini o‘rganish orqali ularni kasb-hunar va tadbirkorlikka o‘rgatuvchi o‘quv markazlariga yo‘naltirish hamda o‘qishni tamomlagan bitiruvchilarning bandligini ta’minlashga yordam berish;
 mahalladagi mavjud bo‘sh ish o‘rinlarini hamda xo‘jalik yurituvchi subyektlarning mavsumiy ishchilarga bo‘lgan talabini aniqlash orqali ishsizlarni, birinchi navbatda, “Temir daftar”, “Ayollar daftari” va “Yoshlar daftari”ga kiritilgan yoshlar va xotin-qizlarni bo‘sh (vakant) ish o‘rinlariga joylashtirish hamda haq to‘lanadigan jamoat ishlariga jalb qilish;
 mahallada istiqomat qiluvchi aholining oilaviy tadbirkorligini rivojlantirish, jumladan, ularning hunarmandchilik, kasanachilik, tomorqadan samarali foydalanish, kichik ishlab chiqarish, xizmat ko‘rsatish va boshqa turdagi faoliyatni yo‘lga qo‘yishi uchun oilaviy tadbirkorlik dasturlari doirasida kreditlar olishda ko‘maklashish;
 mahallaning ixtisoslashuvidan kelib chiqib, kooperatsiya asosida tadbirkorlik faoliyatini yo‘lga qo‘yish istagini bildirgan yetakchi tadbirkorlarga imtiyozli kreditlar ajratishni tashkil etish, ularga tadbirkorlik bilan mustaqil shug‘ullanish tajribasiga ega bo‘lmagan fuqarolar o‘z faoliyatini yo‘lga qo‘yishi uchun ularga biriktirish;
 aholi tomorqalaridan samarali foydalanishni tashkil etish, uy sharoitida dehqonchilik, chorvachilik, parrandachilik, quyonchilik, asalarichilik, urug‘chilik, ko‘chatchilik, gulchilik kabi faoliyat turlarini yo‘lga qo‘yishga ko‘maklashish;
 mahalladagi ish bilan band bo‘lmagan aholining tadbirkorlik va doimiy daromad keltiruvchi faoliyat bilan shug‘ullanishini yo‘lga qo‘yish maqsadida ularga issiqxona qurish, tomorqasini sug‘orish uchun vert